Reality Winner

Reality Leigh Winner (s. 4. joulukuuta 1991) on yhdysvaltalainen tietovuotaja ja entinen tiedustelu-asiantuntija, joka nousi kansainvälisesti tunnetuksi vuonna 2017, kun hän vuoti salaisen Yhdysvaltain tiedusteluraportin "The Intercept" -lehden toimitukselle.
Reality Winner oli 25-vuotias työskennellessään kääntäjänä kansallisen turvallisuusviraston (NSA) palveluksessa, kun hän vuoti salaisen asiakirjan, jossa oli todisteet Venäjän toimista vaikuttaa Yhdysvaltain presidentinvaaleihin vuonna 2016 tietomurtojen kautta. Winner jäi nopeasti kiinni, koska dokumentti oli tulostettu ja paperiin oli jäänyt tulostimen tunnistusjälkiä. Hänet pidätettiin kesäkuussa 2017 ja häntä syytettiin salassapidettävän tiedon luvattomasta paljastamisesta. Winner oli koulutettu käsittelemään luokiteltua materiaalia ja tiesi, ettei hänellä ollut lupaa poistaa raporttia laitokselta, säilyttää sitä tai välittää sitä medialle. Hän tunnusti syyllisyytensä ja sai vuonna 2018 viiden vuoden ja kolmen kuukauden vankeustuomion – tuolloin pisimmän yksittäisistä tiedotusvälineelle annetusta vuodosta Yhdysvaltain historiassa. 
Winner vapautui ehdonalaiseen kesäkuussa 2021. Sittemmin Reality Winneristä on tullut eräänlainen whistleblowerien (tietovuotajien) ja sananvapaus aktivistien symboli, ja hänen tapausta on verrattu mediassa esimerkiksi Daniel Ellsbergin, Chelsea Manningin ja Edward Snowdenin tietovuotoihin. Hänen elämästä on tehty myös dramatisoitu Hollywood-elokuva "Reality (2023)."
Elämä.
Reality Leigh Winner syntyi Texasissa vuonna 1991 ja varttui Kingsvillessä lähellä Corpus Christin kaupunkia. Hänen isänsä kiinnostus politiikkaan, muinaiseen historiaan, filosofiaan ja uskontoon sai Reality Winnerin kiinnostumaan vieraista kielistä. Äitinsä Billie Winner Davisin mukaan tytär valmistui H. M. Kingin high schoolista Kingsvillessä, menestyi opinnoissa, tenniksessä ja urheilussa, ja liittyi pian sen jälkeen armeijaan.
Syyskuun 11. päivän terroriteot Yhdysvaltoihin järkyttivät Reality Winneriä syvästi. Ne saivat hänet hakeutumaan Yhdysvaltain ilmavoimiin ja sen jälkeen NSA:han suojellakseen Yhdysvaltain kansallista turvallisuutta. Winner palveli Yhdysvaltain ilmavoimissa tammikuusta 2013 helmikuuhun 2017, jolloin hän aloitti työskentelyn turvallisuuspalvelu Pluribus Internationalilla. FBI:n mukaan hänellä oli siellä oikeudet lukea salaista tietoa. Hänellä oli korkein turvallisuusluokitus (Top Secret / Sensitive Compartmented Information, TS/SCI), jonka hän säilytti myös työskennellessään myöhemmin NSA:lla Georgiassa. Hän toimi alihankkijana NSA:n alaisuudessa kielitiedustelijana ja kääntäjänä. Hänet valittiin 
salakuuntelemaan ihmisiä, jotka puhuivat muita kieliä kuin englantia. Winner puhuu sujuvasti useita kieliä, kuten dariaa, farsia ja pashtua.
Reality kertoi myöhemmin FBI:lle työskentelevänsä drooni-ohjelmassa. Hänen työnsä oli kääntää vihollisen viestintää niin, että tiedettäisiin minne kohdistaa droonihyökkäyksiä. Lokakuussa 2016 hän sai kunnianosoituksen, jossa kiitettiin ”vihollisten sijainnin tunnistamisesta 734 ilmahyökkäyksen aikana.” Hän osallistui epäsuorasti 600 vihollisen surmaamiseen, mikä herätti hänessä ahdistusta. Reality kertoi äidilleen, että hänellä saattaa olla traumaperäinen stressihäiriö, mutta jos hän selittäisi asiaa terapeutille, hän saattaisi saada vakoilusyytteen, koska hänellä ei ollut lupaa puhua työstään julkisesti. Hän muisteli myöhemmin: "Kaikilla rintamilla tunsin itseni todella avuttomaksi ja ylikuormittuneeksi. Ajatukseni kääntyivät joogaan, koska se on keino ymmärtää ja käsitellä voimakkaita tunteita ja asettaa ne sivuun saadakseni selkeyttä ja rauhaa." 
Läheisilleen Reality oli loputon, usein uuvuttava tietolähde maailman ongelmista ja yhteisestä vastuustamme olla valveutuneita. Hän lahjoitti rahaa White Helmets -järjestölle, joka suorittaa siviilien etsintä- ja pelastusoperaatioita Syyrian sisällissodassa. Hän otti vapaa-ajallaan vahvasti kantaa politiikkaan Facebookissa, jossa hän käytti nimeä Reezle Winner, koska sivusto ei hyväksynyt hänen oikeaa nimeään Reality (suom. ”todellisuus”). Hänen viestintänsä sosiaalisen median palveluissa viittasi siihen, että hän vastusti erityisesti Trumpin hallintoa. Twitterissä nimellä "Sara Winners" hän arvosteli usein Trumpin hallinnon päätöksiä, kehui tietovuotaja Edward Snowdenia ja kirjoitti vaali-iltana Trumpin äänestäjistä: ”Ihmiset ovat paskoja.” Reality kutsui sosiaalisessa mediassa Trumpia “oranssifasistiksi”, kun tämä nousi Yhdysvaltain presidentiksi.
Venäjä auttoi Donald Trumpin presidentiksi.
Winnerillä oli pääsy myös salaisiin asiakirjoihin, jotka olivat hänen työalueensa ulkopuolella. Hänellä oli pääsy salaisen raporttiin, joka kuvasi venäläisten pääsyä Yhdysvaltain vaalijärjestelmän tietoihin yksityisen ohjelmistoyrityksen kautta. Raportin mukaan venäläinen tiedustelupalvelu lähetti kalasteluviestejä ("phishing") yrityksen työntekijöille kahdeksassa eri osavaltiossa. Saatuaan kirjautumistiedot järjestelmään venäläiset lähettivät haittaohjelmin tartutettuja sähköposteja yli sadalle vaaliviranomaiselle päiviä ennen vaaleja, käyttäen näennäisesti ohjelmistoyrityksen osoitetta. 
Tämä asiakirja oli lopulta se, jonka Winner vuoti. Hän tulosti hetken mielijohteesta asiakirjan ja salakuljetti sen ulos rakennuksesta. Reality laittoi asiakirjan kirjekuoreen ilman lähettäjän osoitetta ja pudotti sen postilaatikkoon ostoskeskuksen parkkipaikalla. Päätökseen vaikutti myös se, että samoihin aikoihin presidentti Trump irtisanoi James Comeyn, joka johti tutkimusta venäläisestä hybridivaikuttamisesta.
Kun kirje saapui "Interceptin" toimitukseen, oli epävarmuutta siitä, oliko sen sisältämä asiakirja aito. Toimittajat päättivät tavanomaisen journalistisen käytännön mukaisesti ottaa yhteyttä henkilöön, joka voisi varmistaa sen aitouden. He ottivat yhteyttä NSA:han, joka vahvisti asiakirjan olevan aito. 
Dokumentti oli yksityiskohtaisin Yhdysvaltain hallituksen tekemä kuvaus Venäjän kyberhyökkäyksistä ja puuttumisesta vaaleihin, joka oli tähän mennessä tullut julkisuuteen kun "Intercept" julkaisi vuotaneen asiakirjan skannauksen. NSA huomasi siitä, että asiakirja oli tulostettu heidän tiloissaan eikä lähetetty verkon kautta. Siinä oli vesileimoja, jotka osoittivat sen tulostetun tiettyyn aikaan tietystä tulostimesta. NSA tiesi sisäisen valvonnan kautta, että vain kuusi henkilöä olisi voinut tulostaa asiakirjan NSA:n tietokannasta. Näistä kuudesta vain yksi oli ollut aikaisemmin yhteydessä "Interceptin" toimitukseen: Reality Winner. Salaiseksi luokiteltu raportti ei ollut asiakirja, jota Realityllä olisi ollut “tarve tietää” – toisin sanoen hänen ei ollut tarkoitus lukea sitä vapaa-ajallaan, saati tulostaa sitä, ja jos hänellä olisi ollut lupa tulostaa sitä, hänen olisi pitänyt tuhota se, sijoittamalla se NSA:n sisäiseen “polttopussiin” (burn bag), jolla hävitettiin salaisia tulosteita.
Pidätys.
Winner pidätettiin kotonaan Georgian Augustasta. FBI:lle annetun valaehtoisen lausunnon mukaan hän ”myönsi tarkoituksella tulostaneensa salaisen tiedusteluraportin työpaikallaan, pitäneensä sen hallussaan ja lähettäneensä sen uutismedialle, jonka hän tiesi olevan valtuuttamaton vastaanottamaan tai pitämään kyseisiä asiakirjoja.” Winnerin äiti kertoi tyttären soittaneen lauantaina ilmoittaakseen, että hänet oli pidätetty, muttei voi kertoa miksi. Winneriä vastaan nostettiin pian syyte vakoilulain nojalla, ja syyttäjä vaati jopa 10 vuoden vankeusrangaistusta. 
Uutinen pidätyksestä tuli julki mediassa vain tunti sen jälkeen kun "The Intercept" julkaisi artikkelin ja 5. toukokuuta päivätyn NSA:n dokumentin, jossa osoitettiin että Venäjän hallituksen hakkerit olivat auttaneet Trumpia voittamaan presidentinvaalit. "Intercept" ilmoitti saaneensa asiakirjat nimettömästi. Winner tuomittiin vakoilulain nojalla viiden vuoden ja kolmen kuukauden vankeusrangaistukseen – pisimpään, joka on koskaan langetettu liittovaltion tuomioistuimessa tietovuotorikoksesta.
Vapautumisen jälkeen.
Vapautumisensa jälkeen Winner palasi Etelä-Texasiin, missä hän työskentelee kunto-ohjaajana ja kielikouluttajana valvotun vapauden alaisena. Hänestä tehtiin draamaelokuva "Reality" (2023) jonka on ohjannut ja käsikirjoittanut Tina Satter. Winneriä elokuvassa esittää Sydney Sweeney. Reality Winner on kirjoittanut kokemuksistaan kirjan "I'm Am Not Your Enemy (2025)".